Cuneiform Tablet BIN 4 48 (NBC 1685)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na PUZUR₄-a-šùr DUG-ṣí-lá-a-šùr a-šur-ba-ni {d}IŠKUR-ba-ni ù i-ku-pá-ša qí-bi₄-ma um-ma bu-za-zu-ma a-na-kam AN.NA iš-tí URUDU-i-ni a-na ba-ru-im lá-šu i-na {d}UTU ṭup-pì-i ta-ša-me-a-ni šu-ma a-šur-ba-ni a-ma-kam wa-ša-áb ší-ta-lá-ma a-ṣé-er lu-qú-tí-a a-na tí-me-el-ki-a le-tí-qú-ma šu-ma ḫa-ra-an sú-ki-nim šál-ma-at ḫa-ra-an sú-kà-nim-ma AN.NA-ki ú TÚG.ḪI-tí-a SIG₅ ma-lá ú-šé-tí-qá-ni iš-ti a-li-ki le-li-ku-nim šu-ma ḫa-ra-an sú-kà-nim lá na-ṭù AN.NA a-na ḫu-ra-ma lu-ub-lu-ni-šu-ma lu nu-a-ú ḫu-ra-ma-i-ú-um AN.NA 1 GÚ.TA lu-šé-ri-bu-nim ú-lá ri-ik-sí 10 ma-na.TA ù 10 ma-na.TA lé-pu-šu-ma ṣú-ḫa-ru i-sú-na-tim lu-šé-ri-bu-nim 1 GÚ-tám lu-ša-li-mu-nim-ma ù li-tù-ru-ma 1 GÚ-ma lu-šé-ri-bu-nim AN.NA pá-ni-um-ma ša i-ša-li-ma-ni iš-tí a-li-ki pá-nim-ma šu-té-bi₄-lá-nim šu-ma a-šur-ba-ni a-ni-ša-am lá ḫa-ra-šu {d}IŠKUR-ba-ni ú ki-is-ḫa-nu-il₅ iš-tí AN.NA li-li-ku-nim ù ṣú-ḫa-ri 2-šé-na a-na bu-ru-uš-ḫa-dum ṭur₄-da lu-qú-tí ša tí-me-el-ki-a a-ba-ú-a be-lu-a a-tù-nu a-na té-er-tí-a iḫ-da-ma AN.NA lu ḫa-ra-an sú-ki-nim lu i pá-zu-ur-tim lu-šé-ri-bu-nim-ma gi₅-im-lá-ni ù a-na-ku ga-ma-al-ku-nu a-le-e a-dí AN.NA ú-bu-lu-ni-ni sà-aḫ-ra-ku a-na-kam ší-im AN.NA i-ba-ší iḫ-da-ma gi₅-mì-lam GAL i-ṣé-ri-a šu-uk-na qá-tí li-dí-šu-ma KÙ.BABBAR 1 ma-na le-li-am šu-ma a-tù-nu